CELEX: 32018D0935
Language: et
Date: 2018-06-28 00:00:00
Title: Komisjoni rakendusotsus (EL) 2018/935, 28. juuni 2018, millega muudetakse rakendusotsust 2014/88/EL Bangladeshist pärinevate beetlipipra (Piper betle) lehti sisaldavate või neist koosnevate toiduainete impordi ajutise peatamise kohta seoses kõnealuse rakendusotsuse kohaldamisajaga (teatavaks tehtud dokumendi C(2018) 3997 all) (EMPs kohaldatav tekst)

2.7.2018   
            
            
               ET
            
            
               Euroopa Liidu Teataja
            
            
               L 165/40
            
         KOMISJONI RAKENDUSOTSUS (EL) 2018/935,
   28. juuni 2018,
   millega muudetakse rakendusotsust 2014/88/EL Bangladeshist pärinevate beetlipipra (Piper betle) lehti sisaldavate või neist koosnevate toiduainete impordi ajutise peatamise kohta seoses kõnealuse rakendusotsuse kohaldamisajaga
   
      
         (teatavaks tehtud dokumendi C(2018) 3997 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 1 punkti b alapunkti i,
   ning arvestades järgmist:
   
               (1)
            
            
               Määruses (EÜ) nr 178/2002 on sätestatud üldpõhimõtted, milles käsitletakse toitu üldiselt ning eelkõige toidu ohutust liidu ja liikmesriikide tasandil. Määrusega on sätestatud kiireloomulised meetmed, mida komisjon võtab juhul, kui on tõendeid, et kolmandatest riikidest imporditud toit võib tõsiselt ohustada inimeste tervist.
            
         
               (2)
            
            
               Komisjoni rakendusotsusega 2014/88/EL (2) keelati Bangladeshist pärit beetlipipra lehti sisaldavate või neist koosnevate toiduainete import liitu esialgu piiratud kohaldamisaja jooksul kuni 31. juulini 2014. Kõnealune rakendusotsus võeti vastu pärast seda, kui toidu- ja söödaalasele kiirhoiatussüsteemile (edaspidi „RASFF“) esitati arvukalt teateid Salmonella tüvede, sealhulgas Salmonella typhimurium'i leidumise kohta toiduainetes, mis sisaldasid Bangladeshist pärit beetlipipra (Piper betle) lehti või koosnesid neist.
            
         
               (3)
            
            
               Kuna Bangladesh ei suutnud esitada tagatisi, mille alusel oleks beetlipipra lehtede liitu importimine turvaline, pikendati komisjoni rakendusotsustega 2014/510/EL, (3) (EL) 2015/1028 (4) ja (EL) 2016/884 (5) kõnealuste toodete impordi ajutise peatamise kohaldamisaega (mis kehtestati rakendusotsusega 2014/88/EL) vastavalt 30. juunini 2015, 30. juunini 2016 ja 30. juunini 2018.
            
         
               (4)
            
            
               Kavandatud tegevuskava, mille Bangladesh esitas jaanuaris 2018, on endiselt puudulik ning selle tõhus kohaldamine ja täitmine ei ole tagatud. Saadud teabest ei ilmnenud, et beetlipipra lehtede tootmine oleks kooskõlas Euroopa Parlamendi ja nõukogu määrusega (EÜ) nr 852/2004 (6) ning et kõnealune riik oleks võimeline andma akrediteeritud laboritest saadud usaldusväärseid analüüsitulemusi. Bangladeshi ametiasutused teatasid ka beetlipipra lehtede saastest puhastamiseks kasutatud keemilisest dekontaminandist, ilma et oleks esitanud tõendeid kasutatud toote ohutuse ja toksilisuse kohta. Hoolimata Bangladeshi enda poolt 2013. aasta mais kehtestatud beetlipipra lehtede eksportimise keelu vastuvõtmist ja jätkuvat kohaldamist on pärast kõnealuse keelu vastuvõtmist RASFF-ile teatatud ikkagi 29 juhtumist. Seetõttu ei saa järeldada, et Bangladeshi antud tagatised on piisavad inimeste tervisele avalduva tõsise ohu kõrvaldamiseks. Seepärast peaksid rakendusotsusega 2014/88/EL kehtestatud erakorralised meetmed kehtima jääma.
            
         
               (5)
            
            
               Sellest tulenevalt tuleks rakendusotsuse 2014/88/EL kohaldamisaega pikendada.
            
         
               (6)
            
            
               Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsuse 2014/88/EL artikkel 4 asendatakse järgmisega:
   
      „Artikkel 4
      Käesolevat otsust kohaldatakse kuni 30. juunini 2020.“.
   
   Artikkel 2
   Käesolev otsus on adresseeritud liikmesriikidele.
   
      Brüssel, 28. juuni 2018
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 31, 1.2.2002, lk 1.
   
      (2)  Komisjoni 13. veebruari 2014. aasta rakendusotsus 2014/88/EL Bangladeshist pärinevate beetlipipra (Piper betle) lehti sisaldavate või neist koosnevate toiduainete impordi ajutise peatamise kohta (ELT L 45, 15.2.2014, lk 34).
   
      (3)  Komisjoni 29. juuli 2014. aasta rakendusotsus 2014/510/EL, millega muudetakse otsust 2014/88/EL (Bangladeshist pärit beetlipipra (Piper betle) lehti sisaldavate või neist koosnevate toiduainete impordi ajutise peatamise kohta) seoses kõnealuse rakendusotsuse kohaldamisajaga (ELT L 228, 31.7.2014, lk 33).
   
      (4)  Komisjoni 26. juuni 2015. aasta rakendusotsus (EL) 2015/1028, millega muudetakse otsust 2014/88/EL (Bangladeshist pärinevate beetlipipra (Piper betle) lehti sisaldavate või neist koosnevate toiduainete impordi ajutise peatamise kohta) kõnealuse rakendusotsuse kohaldamise aja osas (ELT L 163, 30.6.2015, lk 53).
   
      (5)  Komisjoni 1. juuni 2016. aasta rakendusotsus (EL) 2016/884, millega muudetakse otsust 2014/88/EL (Bangladeshist pärinevate beetlipipra (Piper betle) lehti sisaldavate või neist koosnevate toiduainete impordi ajutise peatamise kohta) kõnealuse rakendusotsuse kohaldamise aja osas (ELT L 146, 3.6.2016, lk 29).
   
      (6)  Euroopa Parlamendi ja nõukogu 29. aprilli 2004. aasta määrus (EÜ) nr 852/2004 toiduainete hügieeni kohta (ELT L 139, 30.4.2004, lk 1).